Pankreatitis

**Upala gušterače** (*pankreatitis*) predstavlja upalu izazvanu aktiviranim enzimima gušterače. Gušterača je velika žlijezda koja se nalazi iza želudca i u tijesnom kontaktu je sa dvanaesnikom (duodenumom). Gušteračni vod sakuplja digestivne sokove i vodi ih u duodenum. Ovaj vod se spaja sa glavnim žučnim vodom koji se naziva glavni žučovod (lat. *ductus choledocus*). U normalnim situacijama enzimi gušterače se nalaze u neaktivnoj formi do trenutka kada se nađu u alkalnoj sredini unutar duodenuma.   
Međutim, kod upale dolazi do aktiviranja ovih enzima koji tada počinju autodigestiju same žlijezde.
**Pankreatitis** je upala gušterače koja može nastati u toku zaraznih bolesti ili prelaskom infekcije u gušteraču metastatski ili sa žučnih puteva u holelitijazi.

Po toku, pankreatitis može biti:

* Akutni pankreatitis
* Hronični pankreatitis
Obje forme mogu dovesti do komplikacija. U teškim slučajevima dolazi do krvarenja, infekcije i trajnog oštećenja organa uz, po život opasni, šok. Smrtnost kod akutne upale gušterače je oko 20%.

Znaci i simptomi pankreatitisa zavise i od tipa upale.

## Akutna upala gušterače 
Kod akutne upale gušterače (*pancreatitis acuta*), pankreasni enzimi izlaze iz acinarnih ćelija u okolno tkivo. Radi se o autodigestivnoj bolesti, jer nastaje razgradnja vlastitim proteolitičkim enzimima (u prvom redu tripsinom).

### Etiologija 
Nije potpuno poznata, a neki od uzroka su:
* bolesti žučnih putova i alkohol
* ozljede gušterače uslijed tupih abdominalnih trauma ili hirurških zahvata
* infekcije
* lijekovi (kortikosteroidi)
* hiperparatireoidizam, hiperkalciemija, hiperlipidemija
* idioopatski pankreatitis

### Simptomi 
Znaci akutnog pankreatitisa uključuju:
* bol gornjeg abdomena
* abdominalna bol uz epigastriju koja se prenosi na leđa
* abdominalna bol koja pogorša nakon obroka
* abdominalna bol koja se olakša naginjanjem naprijed i kada se pacijent sklupča, a pogoršava u ležećem položaju
* nausea (mučnina)
* povraćanje
* osjetljivost trbuha na dodir
* tjelesna temperatura može biti povišena ili subnormalna
* ikterus se javlja u oko 30% bolesnika
* tetanija se javlja kod hipokalciemije
* nakon nekoliko dana mogu se pojaviti modrikaste pjege u lumbalnom području

## Hronični pankreatitis 
Hronična upala gušterače (*pancreatitis chronica*) se može nastaviti na akutnu upalu gušterače, ali se kod nekih bolesnika pojavljuje kao zasebna hronična upala.

Glavni uzrok bolesti je alkoholizam, a ostali su hereditarnost, hiperkalciemija i hiperlipidemija.

### Simptomi 
Znaci hroničnog pnakreatitisa uključuju:

* bol gornjeg abdomena (iznad pupka) koja se često pojavljuje na mahove
* poremećaj probave 
* gubitak težine, anoreksija, mučnina, povraćanje, flatuencija
* masne smrdljive stolice, steatoreja (*steatorrhea*) zbog gušteračne egzokrine insuficijencije
* dijabetes
* mehanički ikterus

## Liječenje 
* konzervativno liječenje se sastoji od dijetalne prehrane (posna hrana) i uzimanju tableta gušteračnih fermenata u toku obroka, apstinencija od alkohola
* hirurško liječenje je potrebno kod nepodnošljivih bolova.

## Literatura 
* Ivan Prpić, *Kirurgija za više medicinske škole*, Medicinska naklada, 1996., Zagreb, 

## Reference 
Kategorija:Bolesti digestivnog trakta
Kategorija:Upale